Yhteisöjen tuomioistuimen tuomio (ensimmäinen jaosto) 30 päivänä toukokuuta 2002. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivin 98/8/EY täytäntöönpanon laiminlyönti. - Asia C-376/01.



Oikeustapauskokoelma 2002 sivu I-04721



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenyysvelvoitteiden noudattamatta jättämistä koskeva kanne - Yhteisöjen tuomioistuimen arviointi siitä, onko kanne perusteltu - Huomioon otettava tilanne - Tilanne perustellussa lausunnossa asetetun määräajan päättyessä

(EY 226 artikla)

Asianosaiset

Asiassa C-376/01,

Euroopan yhteisöjen komissio, asiamiehenään R. Wainwright, prosessiosoite Luxemburgissa,

kantajana,

vastaan

Irlanti, asiamiehenään D. J. O'Hagan, prosessiosoite Luxemburgissa,

vastaajana,

jossa kantaja vaatii yhteisöjen tuomioistuinta toteamaan, että Irlanti ei ole noudattanut biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (EYVL L 123, s. 1) mukaisia velvoitteitaan, koska se ei ole antanut ennen 14.5.2000 tämän direktiivin noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut niistä komissiolle,

YHTEISÖJEN TUOMIOISTUIN (ensimmäinen jaosto),

toimien kokoonpanossa: jaoston puheenjohtaja P. Jann sekä tuomarit M. Wathelet (esittelevä tuomari) ja A. Rosas,

julkisasiamies: J. Mischo,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 30.4.2002 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 28.9.2001 ja jossa se vaatii yhteisöjen tuomioistuinta toteamaan, että Irlanti ei ole noudattanut biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (EYVL L 123, s. 1) mukaisia velvoitteitaan, koska se ei ole antanut ennen 14.5.2000 tämän direktiivin noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut niistä komissiolle.

2 Direktiivin 98/8/EY 34 artiklan mukaan jäsenvaltioiden oli saatettava direktiivin noudattamisen edellyttämät lait, asetukset ja hallinnolliset määräykset voimaan 24 kuukauden kuluessa sen voimaantulosta eli viimeistään 14.5.2000, ja niiden oli ilmoitettava tästä komissiolle viipymättä.

3 Koska komissio ei saanut Irlannin viranomaisilta mitään tietoja direktiivin 98/8/EY täytäntöönpanosta, se aloitti jäsenyysvelvoitteiden noudattamatta jättämistä koskevan menettelyn. Komissio kehotti virallisella huomautuksella Irlantia esittämään huomautuksensa, ja koska se ei saanut tältä vastausta, se toimitti 31.1.2001 perustellun lausunnon, jossa se kehotti tätä jäsenvaltiota toteuttamaan kyseisen direktiivin noudattamisen edellyttämät toimenpiteet kahden kuukauden kuluessa lausunnon tiedoksiantamisesta.

4 Irlannin viranomaiset ilmoittivat komissiolle 29.3.2001 päivätyllä kirjeellä, että kaikki mahdollinen tehtiin, jotta täytäntöönpano edistyisi mahdollisimman nopeasti, ja että komissiolle tiedotettaisiin asiasta. Kyseiset viranomaiset ilmoittivat komissiolle 11.7.2001 päivätyllä kirjeellä muun muassa, että työskentely täytäntöönpanemiseksi jatkui ja että se saataisiin päätökseen ennen marraskuuta 2001.

5 Koska komissio ei saanut tämän jälkeen mitään tietoja siitä, että direktiivin 98/8/EY täytäntöönpano olisi saatettu päätökseen, se nosti tämän kanteen.

6 Komissio kiinnittää huomiota jäsenvaltioille EY 249 artiklan kolmannen kohdan nojalla kuuluviin velvoitteisiin ja väittää, että Irlannin olisi pitänyt toteuttaa direktiivin 98/8/EY noudattamisen edellyttämät toimenpiteet direktiivin 34 artiklassa säädetyssä määräajassa.

7 Irlannin hallitus väittää, että direktiivi pantiin täytäntöön 18.12.2001 annetulla säädöksellä, jonka nimi on "The European Community (Authorisation, Placing on the Market, Use and Control of Biocidal products) 2001". Se vaatii tämän vuoksi yhteisöjen tuomioistuinta lykkäämään asian käsittelyä kolmen kuukauden ajaksi vastineen antamispäivästä lukien, jotta komissio voi tutkia Irlannin toteuttamat toimenpiteet ja tarvittaessa luopua kanteesta.

8 Tältä osin on aiheellista huomauttaa, että vakiintuneessa oikeuskäytännössä on katsottu, että arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä (ks. mm. asia C-147/00, komissio v. Ranska, tuomio 15.3.2001, Kok. 2001, s. I-2387, 26 kohta).

9 Tässä asiassa on kiistatonta, että Irlanti ei ole toteuttanut perustellun lausunnon noudattamisen edellyttämiä toimenpiteitä asetetussa määräajassa.

10 Komission nostamaa kannetta on siis pidettävä perusteltuna.

11 Näin ollen on todettava, että Irlanti ei ole noudattanut direktiivin 98/8/EY mukaisia velvoitteitaan, koska se ei ole antanut säädetyssä määräajassa tämän direktiivin noudattamisen edellyttämiä lakeja, asetuksia ja hallinnollisia määräyksiä.

Päätökset oikeudenkäyntikuluista

Oikeudenkäyntikulut

12 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut Irlannin velvoittamista korvaamaan oikeudenkäyntikulut ja koska Irlanti on hävinnyt asian, se on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (ensimmäinen jaosto)

on antanut seuraavan tuomiolauselman:

1) Irlanti ei ole noudattanut biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY mukaisia velvoitteitaan, koska se ei ole antanut säädetyssä määräajassa tämän direktiivin noudattamisen edellyttämiä lakeja, asetuksia ja hallinnollisia määräyksiä.

2) Irlanti velvoitetaan korvaamaan oikeudenkäyntikulut.